SL Uradni list Evropske unije L 245/6

SKLEP SVETA (EU) 2015/1570

z dne 18. septembra 2015

o stališču, ki se sprejme v imenu Evropske unije v okviru Sveta za trgovino s storitvami Svetovne trgovinske organizacije o odobritvi prednostne obravnave, priglašene s strani članic STO, razen Unije in njenih držav članic, za storitve in izvajalce storitev v najmanj razvitih državah članicah, pri uporabi ukrepov razen tistih, ki so opisani v členu XVI GATS

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti členov 91 in 100 ter prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) Člen IX Marakeškega sporazuma o ustanovitvi Svetovne trgovinske organizacije (v nadaljnjem besedilu: STO) med drugim določa postopke za oprostitev obveznosti, ki jih članom STO nalaga navedeni sporazum ali večstranski trgovinski sporazumi iz prilog 1A, 1B in 1C k navedenemu sporazumu ter njihove priloge.

(2) Leta 2011 je bila izjemoma in z odstopanjem od obveznosti iz odstavka 1 člena II Splošnega sporazuma o trgovini s storitvami (v nadaljnjem besedilu: GATS) zahtevana oprostitev obveznosti, ki članicam STO omogoča dodelitev prednostne obravnave za storitve in izvajalce storitev v najmanj razvitih državah članicah, ne da bi se enaka obravnava odobrila za podobne storitve in izvajalce storitev v vseh drugih članicah STO. Stališče Unije v podporo navedeni oprostitvi obveznosti je bilo sprejeto s Sklepom Sveta 2012/8/EU (1).

(3) Ministrska konferenca STO je dne 17. decembra 2011 sprejela sklep, ki članicam STO dovoljuje, da odobrijo takšno preferencialno obravnavo za storitve in izvajalce storitev iz najmanj razvitih držav članic za obdobje 15 let. V skladu z navedenim sklepom članice STO, ki odobrijo preferencialno obravnavo, o tem uradno obvestijo Svet za trgovino s storitvami, preferencialno obravnavo pri uporabi ukrepov, razen tistih, ki so opisani v členu XVI GATS, pa mora v skladu s svojimi postopki odobriti Svet za trgovino s storitvami.

(4) Ministrska konferenca STO je v svojem sklepu z dne 7. decembra 2013 povzela zahtevo, da uporabo ukrepov, razen tistih, ki so opisani v členu XVI GATS, odobri Svet za trgovino s storitvami.

(5) Odobritev prednostne obravnave, ki jo priglasijo članice STO, razen Unije in njenih držav članic, glede storitev in izvajalcev storitev iz najmanj razvitih držav članic, je v interesu razvojnih ciljev Unije in spodbuja sklenitev dela pogajanj iz Razvojne agende iz Dohe, ki zadeva storitve.

(6) Zato je ustrezno, da se določi stališče, ki se sprejme v imenu Unije v okviru Sveta za trgovino s storitvami, o odobritvi prednostne obravnave, ki jo priglasijo članice STO, razen Unije in njenih držav članic, za storitve in izvajalce storitev v najmanj razvitih državah članicah, pri uporabi ukrepov, razen tistih, ki so opisani v členu XVI GATS –

SPREJEL NASLEDNJI SKLEP:

Člen 1

Stališče Unije v okviru Sveta STO za trgovino s storitvami je, da podpira odobritev prednostne obravnave, ki jo priglasijo članice STO, razen Unije in njenih držav članic, glede storitev in izvajalcev storitev iz najmanj razvitih držav pri uporabi ukrepov, razen tistih, ki so opisani v členu XVI GATS, v skladu s sklepom ministrske konference STO z dne 7. decembra 2013.

Člen 2

Ta sklep začne veljati na dan sprejetja.

V Bruslju, 18. septembra 2015 Za Svet Predsednica C. DIESCHBOURG

(1) Sklep Sveta 2012/8/EU z dne 14. decembra 2011 o določitvi stališča, ki ga bo Evropska unija sprejela na ministrski konferenci Svetovne trgovinske organizacije do zahteve za dodelitev prednostne obravnave storitev in dobaviteljev storitev v najmanj razvitih državah (UL L 4, 7.1.2012, str. 16).